༄༅། ། ལུས་དཀྱིལ་གྱི་བདག་འཇུག་བཞུགས། །
༄༅། ། དཔལ་འཁོར་ལོ་བདེ་མཆོག་གི་ལུས་ཀྱི་དཀྱིལ་འཁོར་དུ་བདག་ཉིད་འཇུག་ཅིང་དབང་བླང་བའི་ཆོ་ག་ཞེས་བྱ་བ། བླ་མ་དང་དཔལ་ཧེ་རུ་ཀ་ལ་ཕྱག་འཚལ་ལོ། ། དབང་བྱེད་དབང་གིས་དབང་བྱའི་འབྲས། ། བསྒྲུབ་ཕྱིར་དབང་རབ་བསྐུར་མཛད་པའི། ། བླ་མ་མཆོག་ལ་ཕྱག་འཚལ་ནས། ། དབང་ཉིད་ལམ་དུ་བྱ་བ་བཤད། ། དེ་ལ་འཁོར་ལོ་བདེ་མཆོག་གི་ལུས་ཀྱི་དཀྱིལ་འཁོར་དུ་(ཞ¡¡+བདག་ཉིད་འཇུག་ལ་)དབང་བསྐུར་བ་ཐོབ་ཅིང་། འདིའི་རྣལ་འབྱོར་ལ་ཡིད་བརྟན་པས༑ རང་གིས་ཏིང་ངེ་འཛིན་གྱི་དཀྱིལ་འཁོར་ལས་དབང་བླངས་པས་བྱང་ཆུབ་བསྒྲུབ་པའི་ཕྱིར། དབེན་པའི་གནས་སུ་རྟེན་དང་ཕྱི་ནང་གི་མཆོད་པ་དང་། གཏོར་མ་གསུམ་དང་། བུམ་པ་གཉིས་དང་། རྡོ་རྗེ་དྲིལ་བུ་ལ་སོགས་པ་འདིར་དགོས་པའི་རྫས་དང་། མཆོད་པའི་ཡོ་བྱད་རྣམས་སྟ་གོན་དུ་བྱས་ལ། རྣལ་འབྱོར་ལ་མཉམ་པར་འཇོག་ནུས་པའི་གྲོགས་དང་བཅས་ཏེ་(ཞ¡¡+གྲལ་ལ་)འཁོད་ནས། མཁའ་འགྲོ་སྤྱྀ་གཏོར་ལྟར་སྔོན་འགྲོའི་གཏོར་མས་དེར་འདུས་པའི་འབྱུང་པོའི་ཚོགས་ཚིམ་པར་བྱས་ལ། གསང་སྤྱོད་ལྟ་བར་མི་དབང་བ་བསྐྲད་ནས། དབང་བ་རྣམས་ལ་གྲོགས་བཅོལ་ཏེ། གཏོར་མ་དོར་ཏེ་རྣལ་འབྱོར་གནས་པར་གསོལ་བ་བཏབ་ནས་ཡི་གེ་བརྒྱ་པས་རྒྱུད་སྦྱངས་ཏེ། རྣལ་འབྱོར་བསྒོམ་པ་དང་། བཟླས་པ་དང་༑ བདག་བསྐྱེད་ལ་མཆོད་པའི་བར་(ཞ¡¡+སྒྲུབ་ཐབས་བཞིན་)བྱའོ། ། དེ་ནས་མཆོད་རྫས་རྣམས་སུམྦྷས་བསང་། སྭ་བྷཱ་ཝས་སྦྱངས་པའི་ངང་ལས་ཨ་ལས་ཐོད་པ་རྣམས་ཀྱི་ནང་དུ། མཆོད་ཡོན། ཞབས་བསིལ། མེ་ཏོགསྤོས། མར་མེ། དྲི། ཞལ་ཟས། གཞན་ཡང་འདོད་པའི་ཡོན་ཏན་ལྔ་ལ་སོགས་པ་མཆོད་པའི་ཡོ་བྱད་དཔག་ཏུ་མེད་པས། ས་དང་། ནམ་མཁའ་དང་། བར་སྣང་གང་བར་བསྐྱེད་ནས་སོ་སོའི་སྔགས་ཀྱི་བྱིན་གྱིས་བརླབ་བོ། ། དེ་ནས་མདུན་དུ་དམིགས་པའི་རྟེན་ཡོད་དམ༑ མེད་ཀྱང་རུང་སྟེ། སྐད་ཅིག་གིས་རི་རབ་ཀྱི་སྟེང་སྲུང་འཁོར་གྱི་ནང་དུ་དུར་ཁྲོད་བརྒྱད་ཀྱིས་བསྐོར་བའི་དབུས་སུ་གཞལ་ཡས་ཁང་གྲུ་བཞི་སྒོ་བཞི་རྒྱན་ཐམས་ཅད་ཀྱིས་བརྒྱན་པའི་ནང་སྐོར་གྱི་(ཞ¡¡འཁོར་ལོ་)རིམ་པ་ལྔའི་ལྟེ་བར་རང་གི་བླ་མ་འཁོར་ལོ་བདེ་མཆོག་གི་རྣམ་པ་སྐུ་ལ་ལྷ་དྲུག་ཅུ་རྩ་གཉིས་དང་ལྡན་པ༑  ཡུམ་རྡོ་རྗེ་ཕག་མོ་དང་གཉིས་སུ་མེད་པ་དང་། ཕྱོགས་བཞིར་སྙིང་པོའི་རྣལ་འབྱོར་མ་བཞི། མཚམས་བཞིར་ཐོད་པ་བདུད་རྩིས་གང་བ་བཞི་སྟེ། བདེ་ཆེན་གྱི་འཁོར་ལོ་དང་། དེའི་ཕྱི་རོལ་ཏུ་ཐུགས་དང་། གསུང་དང་། སྐུའི་འཁོར་ལོ་དང་། དེའི་ཕྱི་རོལ་འོག་གི་གཞི་ལ་ཕེབས་པར། སྒོ་མཚམས་མ་རྣམས་རང་གིས་བསྒོམས་པ་ལྟ་བུའི་རྣམ་པ་ཅན་དམིགས་ནས། རིགས་བདག་གིས་རྒྱས་གདབ་པའི་བར་བདག་བསྐྱེད་ལྟར་བསྒོམས་པ་ལ། ཕྱི་དང་། ནང་དང་། མཉེས་པ་དང་། ཡིད་ལས་བྱུང་བ་དང་། བསྟོད་པའི་བར་གྱིས་མཆོད་ནས། གཏོར་མ་གསུམ་གྱི་དང་པོ་འཁོར་ལོ་བདེ་མཆོགགཉིས་པ་ཆོས་སྐྱོང་། གསུམ་པ་མཁའ་འགྲོ་སྤྱིའི་གཏོར་མའི་ཆོ་གས་འབུལ་ལོ། ། དེ་ནས་མཚན་ཉིད་དང་ལྡན་པའི་བུམ་པ་གཉིས་བཤམས་པ་བསང་ཞིང་སྦྱངས་པའི་ངང་ལས། པདྨ་དང་ཟླ་བའི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་ལྷའི་གོས་དང་། དཔག་བསམ་གྱི་ཤིང་གིས་ཁར་བརྒྱན་པ་བསྐྱེད་ལ། རྣམ་རྒྱལ་གྱི་བུམ་པར་དཀྱིལ་འཁོར་ཡོངས་སུ་རྫོགས་པའི་གདན་དང་། ལས་ཐམས་ཅད་པའི་བུམ་པར་བདེ་ཆེན་གྱི་དཀྱིལ་འཁོར་འབའ་ཞིག་གི་གདན་དམིགས་ལ། གཉིས་ཀའི་ནང་དུ་ཨཱ་ལི་གཉིས་ལས་ཟླ་བ། དེའི་སྟེང་དུ་ཡ་ར་ལ་ཝ་ཌ་ཌྷ་དང་བཅས་པའི་ཀཱ་ལི་གཉིས་ལས་ཉི་མ། རྣམ་རྒྱལ་གྱི་ཉི་ཟླ་ཁ་སྦྱོར་གྱི་བར་དུ། ལྷ་རྣམས་ཀྱི་ས་བོན་རྣམས་དང་ལས་ཐམས་ཅད་པར་བདེ་ཆེན་ལྷ་ལྔའི་ས་བོན་བཀོད་ནས། དེ་དག་འདྲེས་པ་ལས་རྣམ་རྒྱལ་དུ་ལྷ་དྲུག་ཅུ་རྩ་གཉིས་དང་། ལས་ཐམས་ཅད་པར་ལྷ་ལྔ་བསྐྱེད་ནས། རིགས་བདག་གིས་རྒྱས་གདབ་པའི་བར་བདག་བསྐྱེད་ལྟར་བྱས་པ་ལ་བསྟོད་པའི་བར་གྱིས་མཆོད་ནས། རང་གི་སྙིང་ག་ནས་སྔགས་ཀྱི་འོད་ཟེར་གཟུངས་ཐག་ལ་བརྟེན་ཏེ་སོང་བས་ལྷ་རྣམས་ཀྱི་རྒྱུད་བསྐུལ་ནས། སྐུ་ཐམས་ཅད་ལས་བདུད་རྩིའི་རྒྱུན་བབས་པས། བུམ་པ་གང་བར་བསམ་ཞིང་རྣམ་རྒྱལ་ལ། ཨོྃ་སརྦ་(ཞ-སརྦ་)བུདྡྷ་ཌཱ་ཀི་ནཱི་ཡེ། (ཞ+ཨོཾ་) བཛྲ་ཝརྞ་ནཱི་ཡེ་ཧཱུྃ་ཧཱུྃ་ཕཊ་སྭཱ་ཧཱ། ཞེས་པ་དང་། ཨོྃ་ཀཱ་ཀཱ་སྱེ། ཨུ་ལཱུ་ཀཱ་སྱེ། ཤྭ་ནཱ་སྱེ༑  སཱུ་ཀ་རཱ་སྱེ། ཡ་མ་དཱ་དྷི། ཡ་མ་དཱུ་ཏི། ཡ་མ་དཾཥྟྲཱྀ་ཎཱི། ཡ་མ་མ་ཐ་ནཱི་ཧཱུྃ་ཧཱུྃ་ཕཊ་སྭཱ་ཧཱ(ཞ-སྭཱ་ཧཱ)། ཞེས་ཅི་རིགས་པ་བཟླས་ཤིང་ལས་ཐམས་ཅད་པར། ཨོྃ་སུམྦྷ་ནི་སུམྦྷ་ཧཱུྃ་ཧཱུྃ་ཕཊ། ཨོྃ་གྲི་ཧྣ་གྲྀ་ཧྣ་ཧཱུྃ་ཧཱུྃ་ཕཊ། ཨོྃ་གྲི་ཧྣཱ་པ་ཡ་གྲི་ཧྣཱ་པ་ཡ་ཧཱུྃ་ཧཱུྃ་ཕཊ༑  ཨོྃ་ཨཱ་ན་ཡ་ཧོཿབྷ་ག་བཱན་བིདྱ་རཱ་ཛཱ་ཧཱུྃ་ཧཱུྃ་ཕཊ། ཅེས་པ་དང་། ཨོྃ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུྃ། ཞེས་ཅི་རིགས་པར་བཟླས་ནས་སླར་ཡང་མཆོད་ཅིང་བསྟོད་ལ། དུང་ཆོས་ཀྱི་ཆུ་བླུགས་པས། ཐམས་ཅད་འོད་དུ་ཞུ་བ་ལས་བྱུང་བའི་ཆུར་བལྟའོ། ། བུམ་པའི་ཆོ་གའོ། ། ། །དེ་ནས་རང་ཉིད་ཕྱིའི་ཧེ་རུ་ཀ་ཕྱག་གཉིས་པར་བསྡུས་ལ། བླ་མ་དང་གཙོ་བོ་ཐ་མི་དད་པའི་མདུན་དུ་དབང་བླངས་ཏེ། བླ་མས་མཛད་རྒྱུ་རྣམས་དེས་མཛད་ལ། ལས་ཀྱི་བྱ་བ་རྣམས་དེའི་ཐུགས་ཀ་ནས་སྤྲུལ་པའི་ཧེ་རུ་ཀ་ཕྱག་གཉིས་པས་མཛད་ཅིང་(ཞཔར་བསམ་ཞིང་)། སློབ་མའི་བྱ་བ་རྣམས་རང་གིས་དངོས་སུ་བྱའོ། ། དེ་ནས་མཎྜལ་ཕུལ་ནས། མེ་ཏོག་དང་བཅས་པས་ཐལ་མོ་སྦྱར་བ་ལ། བླ་མས། (ཞ¡¡+དྲིལ་བུ་བསིལ་ཞིང་)ཆོས་རྣམས་གཟུགས་བརྙན་ལྟ་བུ་སྟེ། ། གསལ་ཞིང་དག་ལ་རྙོག་པ་མེད། ། གཟུང་དུ་མེད་ཅིང་བརྗོད་དུ་མེད། ། རྒྱུ་དང་ལས་ལས་ཡང་དག་བྱུང་། ། དེ་བཞིན་དེ་ཉིད་ངེས་པར་བྱུང་། ། བདེན་པ་དེས་ནི་དཀྱིལ་འཁོར་ནི། ། གཟུགས་བརྙན་གསལ་བར་སློབ་མ་རྣམས། ། ཀུན་གྱིས་དྲི་མེད་མཐོང་བར་ཤོག། ཅེས་ལན་གསུམ་གྱིས་བདེན་པའི་སྟོབས་བརྗོད་ནས། ཨ་ཁཾ་བཱི་ར་ཧཱུྃ་གིས་གདོང་གཡོགས་བཅིང་ཞིང་། མེ་ཏོག་ཕྲེང་བ་གཏད། ལས་ཐམས་ཅད་པའི་ཆུ་དང་སུམྦྷས་བསང་༑ བདུད་རྩི་ལྕེ་ལ་བཞག་ཅིང་། ཨོྃ་ཨཱཿ་ཧཱུྃ་གིས་བྱིན་གྱིས་བརླབ། བུ་ཁྱོད་སུ་ཡིན་ཅི་ལ་དགའ། ། ཞེས་དྲིས་པའི་ལན་དུ། སྐལ་བཟང་བདག་བདེ་བ་ཆེན་པོ་ལའོ། ། དེ་ཡིས་བུ་ལ་ཅི་ཞིག་བྱ། ། ཞེས་པའི་ལན་དུ། སངས་རྒྱས་མཆོག་གི་དམ་ཚིག་གོ། ཞེས་ལན་བཏབ་ནས་རང་གི་སྙིང་གི་ནང་དུ་ཀུན་རྫོབ་བྱང་ཆུབ་ཀྱི་སེམས་ཀྱི་ངོ་བོ་ཟླ་བའི་སྟེང་དུ་དོན་དམ་པ་བྱང་ཆུབ་ཀྱི་སེམས་ཀྱི་ངོ་བོ་རྡོ་རྗེ་(ཞ¡¡+དཀར་པོ་)རྩེ་ལྔ་པ་བསམ་ནས། དངོས་སུ་རྡོ་རྗེས་གཏུག་ཅིང་། ཨོྃ་བཛྲ་ཡོ་ག་ཙིཏྟ། ཨུཏྤཱ་ད་ཡ་མི། སུ་ར་ཏེ་ས་མ་ཡ་སྟཾ་ཧོ། སིདྡྷི་བཛྲ་ཡ་ཐཱ་སུ་ཁཾ། ཞེས་པས་བྱང་ཆུབ་ཀྱི་སེམས་བསྐྱེད་ནས་སྤྱི་བོར་རྡོ་རྗེ་གཏུག་ཅིང་དེང་ཁྱོད་དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་རློབ་པར་འགྱུར་གྱིས། དེ་བཞིན་གཤེགས་པ་ཐམས་ཅད་ཀྱི་གསང་བ་དམ་པ་འདི༑ དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་དུ་མ་ཞུགས་པ་རྣམས་ལ་སྨྲ་བར་མི་བྱ་སྟེ། མ་དད་པ་རྣམས་ལའང་མ་ཡིན་ནོ། ། ཞེས་གསང་བར་གདམས་ནས། སྒོ་མས་ལུས་ཀྱི་དཀྱིལ་འཁོར་གྱི་སྒོ་དྲུང་དུ་ཁྲིད་པར་བསམ་ཞིང་ཛཿཧཱུྃ་བྃ་ཧོཿཞེས་བརྗོད་དེ། ཕྱིའི་འཇུག་པའོ། ། དེ་ནས་སྙིམ་པར་མེ་ཏོག་དང་བཅས་པས། གང་གི་དྲིན་གྱིས་བདེ་ཆེན་ཉིད། ། སྐད་ཅིག་ཉིད་ལ་འཆར་བ་གང་། ། བླ་མ་རིན་ཆེན་ལྟ་བུའི་སྐུ། ། རྡོ་རྗེ་ཅན་ཞབས་པད་ལ་འདུད༑ ༑སངས་རྒྱས་ཀུན་གྱི་རང་བཞིན་སྐུ། ། སློབ་དཔོན་ལ་ནི་བདག་སྐྱབས་མཆི། ། ཞེས་པས་བླ་མ་དང་། དཔའ་བོ་རྣལ་འབྱོར་མ་འཁོར་ལོ། ། རྣལ་འབྱོར་གནས་ལ་བདག་སྐྱབས་མཆི། ། ཞེས་པས་དཀྱིལ་འཁོར་གྱི་ལྷ་རྣམས་ལ་སྐྱབས་སུ་སོང་ནས། དོན་དམ་སྨྲ་བའི་སེང་གེ་རྣལ་འབྱོར་ཞེས་བྱ་བ༑ ༑ཉོན་མོངས་གཅོད་པའི་དོན་ལ་ཤིན་ཏུ་མཁས་གྱུར་པ། ། སྲིད་པའི་ཉེས་བརྒྱ་སྐྱེད་རྩ་ཉོན་མོངས་ཆོད་མཛོད་ལ། ། རྣལ་འབྱོར་དོན་དམ་རྒྱལ་པོ་དེ་ཉིད་བདག་ལ་གྲུབ་པར་མཛོད། ། ཅེས་ལན་གསུམ་གསོལ་བ་གདབ་བོ༑ ༑དེ་ནས་བླ་མས། དེ་བཞིན་གཤེགས་པ་ཀུན་གྱི་གནས། ། ཧེ་རུ་ཀ་དཔལ་གྲོང་ཁྱེར་མཆོག། སྙིང་པོའི་དཀྱིལ་འཁོར་འདི་རུ་ནི། ། བདག་གིས་སློབ་མ་གཞུག་པར་བགྱི། ། ཞེས་ལན་གསུམ་གྱིས་རང་གི་སྐུའི་དཀྱིལ་འཁོར་ལ་གསོལ་བ་གདབ་པར་བསམ་མོ། ། དེ་ནས་བླ་མས་སྡོམ་པ་ལེན་དུ་གཞུག་པའི་ཕྱིར། གོང་ནས་གོང་མའི་སྡོམ་པ་ནི། ། བུ་ཁྱོད་ཀྱིས་ནི་བསྲུང་བྱ་སྟེ། ། གྲོལ་བའི་རྒྱུ་ནི་དེ་ལས་གཞན། ། ཐབས་ནི་ཅི་ཡང་ཡོད་མ་ཡིན། ། ཞེས་གསུང་པ་ཁས་བླང་པའི་ཕྱིར། ། གཙོ་བོས་ཇི་ལྟར་བཀའ་སྩལ་པ། ། དེ་དག་ཐམས་ཅད་བདག་གིས་བགྱི། ། ཞེས་ལན་གསུམ་བརྗོད་ནས། ཐུན་མོང་གི་སྡོམ་པ་ཁས་བླང་བའི་ཕྱིར། བླ་མའི་གསུང་གི་རྗེས་སུ་བཟླས་པར་བསམ་ཞིང་༑(ཞ+བྱང་ཆུབ་ཀྱི་སེམས་བཟུང་བའི་བསམ་པས། དཀོན་མཆོག་གསུམ་ལ་བདག་སྐྱབས་མཆི༑ ༑ སོགས་ལན་གསུམ་བརྗོད། དེ་ནས་ཐུན་མོང་གི་སྡོམ་པ་གཟུང་བའི་བསམ་པས། )སྲས་བཅས་སངས་རྒྱས་ཐམས་ཅད་དང་། ། དཔའ་བོ་རྣལ་འབྱོར་མ་རྣམས་ཀུན། ། བདག་ལ་དགོངས་པར་མཛད་དུ་གསོལ། ། བདག་མིང་འདི་ཞེས་བགྱི་བས་ནི༑  ༑ དུས་འདི་ནས་ནི་བཟུང་ནས་སུ། ། ཇི་སྲིད་བྱང་ཆུབ་སྙིང་པོའི་བར། ། ཇི་ལྟར་དུས་གསུམ་མགོན་པོ་རྣམས། ། བྱང་ཆུབ་ཏུ་ནི་ངེས་མཛད་པའི། ། བྱང་ཆུབ་སེམས་ནི་བླ་མེད་པ། ། དམ་པ་བདག་གིས་བསྐྱེད་པར་བགྱི། ། ཚུལ་ཁྲིམས་ཀྱི་ནི་བསླབ་པ་དང་། ། དགེ་བའི་ཆོས་ནི་སྡུད་པ་དང་། ། སེམས་ཅན་དོན་བྱེད་ཚུལ་ཁྲིམས་གསུམ། ། སོ་སོར་བརྟན་པོར་གཟུང་བར་བགྱི། ། སངས་རྒྱས་ཆོས་དང་དགེ་འདུན་ཏེ། ། བླ་ན་མེད་པའི་དཀོན་མཆོག་གསུམ། ། སངས་རྒྱས་རྣལ་འབྱོར་ལས་སྐྱེས་པའི། ། སྡོམ་པ་དེང་ནས་བརྟན་པོར་གཟུང་། ། རྡོ་རྗེ་རིགས་མཆོག་ཆེན་པོ་ལ། ། རྡོ་རྗེ་དྲིལ་བུ་ཕྱག་རྒྱ་ཡང་། ། ཡང་དག་ཉིད་དུ་གཟུང་བར་བགྱི། ། སློབ་དཔོན་དག་ཀྱང་གཟུང་བར་བགྱི། ། རིན་ཆེན་རིགས་མཆོག་ཆེན་པོ་ཡི། ། དམ་ཚིག་ཡིད་དུ་འོང་བ་ལ། ། ཉིན་རེ་ཞིང་ནི་དུས་དྲུག་ཏུ༑  ༑ སྦྱིན་པ་རྣམ་བཞི་རྟག་ཏུ་སྦྱིན། ། བྱང་ཆུབ་ཆེན་པོ་ལས་བྱུང་བའི། ། པདྨའི་རིགས་མཆོག་དག་པ་ལ། ། ཕྱི་ནང་གསང་བ་ཐེག་པ་གསུམ། ། དམ་པའི་ཆོས་ནི་མ་ལུས་གཟུང་། ། ལས་ཀྱི་རིགས་མཆོག་ཆེན་པོ་ལ། ། སྡོམ་པ་ཐམས་ཅད་ལྡན་པར་ནི། ། ཡང་དག་ཉིད་དུ་གཟུང་བར་བགྱི། ། མཆོད་པའི་ལས་ཀྱང་ཅི་ནུས་བགྱི། ། བྱང་ཆུབ་སེམས་ནི་བླ་མེད་མཆོག། དམ་པ་བདག་གིས་བསྐྱེད་བགྱིས་ནས། ། སེམས་ཅན་ཀུན་གྱི་དོན་གྱི་ཕྱིར། ། བདག་གིས་སྡོམ་པ་མ་ལུས་གཟུང། ། མ་བསྒྲལ་བ་རྣམས་བདག་གིས་བསྒྲལ། ། མ་གྲོལ་བ་རྣམས་བདག་གིས་དགྲོལ། ། དབུགས་མ་ཕྱིན་པ་དབུགས་དབྱུང་ཞིང་། ། སེམས་ཅན་མྱ་ངན་འདས་ལ་དགོད། ། ཅེས་ལན་གསུམ་བརྗོད་ནས་ཁྱད་པར་གྱི་སྡོམ་པ་གཟུང་བའི་ཕྱིར། སངས་རྒྱས་ཆོས་དང་དགེ་འདུན་ལ། ། རྟག་ཏུ་བདག་ནི་སྐྱབས་སུ་མཆི། ། རྣལ་འབྱོར་གསང་སྔགས་མཁའ་འགྲོ་མ། ། འཁོར་ལོ་གསུམ་གྱི་བདག་ཉིད་ཅན། ། ཀུན་ལ་རྟག་ཏུ་སྐྱབས་སུ་མཆི། ། དཔའ་བོ་དཔའ་མོ་དབང་ལྷ་མོ། ། བྱང་ཆུབ་སེམས་དཔའ་བདག་ཉིད་ཆེ། ཁྱད་པར་དུ་ཡང་སློབ་དཔོན་ལ། ། རྟག་ཏུ་བདག་ནི་སྐྱབས་སུ་མཆི། ། ཧེ་རུ་ཀ་དཔལ་སོགས་དཔའ་བོ། ། རྣལ་འབྱོར་མ་དང་སྣང་མཛད་སོགས། ། བྱང་ཆུབ་སེམས་དཔའ་དཔག་མེད་པ། ། ཐམས་ཅད་བདག་ལ་དགོངས་སུ་གསོལ༑  ༑ བདག་ནི་དུས་འདི་ནས་བཟུང་སྟེ། ། ཇི་སྲིད་གཉིས་མེད་ལ་གནས་པར། ། དེ་ཡི་ཚངས་སྤྱོད་གཉིས་མེད་པ། ། ཉི་ཤུ་རྩ་གཉིས་ལེགས་པར་བསྲུང་། ། ཞེས་ལན་གསུམ་བརྗོད་ནས་ཁྱད་པར་གྱི་དམ་ཚིག་བླང་ངོ་། ། དེ་ནས་བླ་མས་ཨོྃ་སརྦ་བིགྷྣཱན། ན་མཿ་སརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་གྲྀ་ཧྞེ་དཾ་བ་ལིནྟེ་སྭཱ་ཧཱ། ཞེས་པས་བགེགས་རྣམས་ལ་གཏོར་མ་གསུམ་བྱིན་ནས་སུམྦྷའི་སྔགས་དང་བཅས་པའི་ཏིང་ལོ་དང་། ཆང་བུ་ལན་གསུམ་བྱིན་པས་ཀྱང་བསྐྲད་ལ། གུ་གུལ་གྱི་དུད་པས་བདུག་ཅིང་ཡུངས་དཀར་གྱིས་བྲབ་སྟེ། སུམྦྷའི་སྔགས་ཀྱི་མཐར། བགེགས་གང་དག་མི་འགྲོ་བ་དེ་དག་གི་མགོ་ཚལ་པ་བརྒྱར་འགས་པར་བྱའོ༑  ༑ ཞེས་གསུངས་པས་བགེགས་སྦྱངས་ནས། རང་གི་སྡིག་པ་དང་སྒྲིབ་པ་ཐམས་ཅད་ཀཾ་གི་རྣམ་པས་སྣ་བུག་ནས་འཐོན་ཏེ་ཏིལ་ལ་ཐིམ་པས། གཡས་སུ་ཡེ་ཤེས་ཀྱི་མེ་དང་། གཡོན་དུ་རྒྱ་མཚོར་དོར་བར་བསམ་ཞིང་། ཨོྃ་བཛྲ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷ་སྨིཾ་ཀུ་རུ་(ཞ+ཡེ་)སྭཱ་ཧཱ། ཞེས་ཡང་ཡང་བརྗོད་པས་སྡིག་པ་སྦྱངས་ནས་ལས་ཐམས་ཅད་པའི་བུམ་པས་བཀྲུ་ཞིང་། ཇི་ལྟར་བལྟམས་པ་ལ་སོགས་པའི་སྔགས་དང་ཚིགས་སུ་བཅད་པ་བརྗོད་པས་དྲི་མ་སྦྱང་ངོ་། ། དེ་ནས་སྭ་བྷཱ་ཝའི་སྔགས་ཀྱིས་རང་ཉིད་སྟོང་པར་སྦྱངས་པའི་ངང་ལས་སྐད་ཅིག་གིས་ཕྱིའི་ཧེ་རུ་ཀ་ཕྱག་བཅུ་གཉིས་པ་ཡུམ་དང་བཅ